google/wiki40b huggingface dataset:
InterContinental

InterContinental er navnet på en kjede av topp luksushoteller som ble grunnlagt etter andre verdenskrig av Pan Am, under dets leder Juan Trippe. Det drives i dag av InterContinental Hotels Group. Hotellkjeden eier og opererer over 200 hoteller i mer enn 75 land i alle fem verdensdeler,

Historie

InterContinental startet i 1946 da det første hotell ble åpnet i Belém, Brasil. I 1981 solgte moderselskapet InterContinental Hotels Corporation hotellkjeden til det britisk baserte Grand Metropolitan. og igjen i 1988 ble kjeden solgt til det japansk baserte Saison Group
Skanderborg

Skanderborg er en kjøpstad og stasjonsby på Jylland i Danmark. Den ligger 25 kilometer sydvest for Århus. Byen har 14.072 innbyggere (2009) og er et mindre jernbaneknutepunkt mellom den nord-sydgående østkyst-strekning i retning mot bl.a. Århus og Horsens samt den øst-vestgående jernbane i retning mot Silkeborg. Skanderborg er administrativt sentrum for Skanderborg kommune og ligger i Region Midtjylland.
Den østjyske kjøpstaden ligger i et bakket landskap ved Skanderborg Sø, ikke mange kilometer fra Ejer Bavnehøj. Hvert år den andre helgen i august besøkes Danmarks Smukkeste Festival av opp mot 40.000 mennesker i området ved bøkeskogen og sjøen. I det nordlige Skanderborg ligger den delen av Vejdirektoratet som står for Danmarks veiprosjekter.

Skanderborgs historie

Skanderborg har opprinnelig oppstått rundt Skanderborg slott som lå på en liten øy i Skanderborg Sø – en glimrende forsvarsposisjon, ved den mest regulære adgangsveien til Århus. Det ble påbegynt i 1171 under Valdemar den store. 
Skanderborg fikk kjøpstadsrettigheter i 1583.
I 1720 ble Skanderborg hjemsted for et rytterdistrikt og i 1720-1722 ble det oppført brakker og staller til mannskap og hester til et regiment.
Energistyrelsen

Energistyrelsen ble opprettet i 1976 og er pr. 23. november 2007 et direktorat under Klima- og Energiministeriet. Der er ca. 250 medarbeidere beskjeftiget i Energistyrelsen.
Energistyrelsen arbeider med nasjonale og internasjonale oppgaver i relasjon til produksjon, forsyning og forbruk av energi, samt reduksjon av Danmarks CO₂-utslipp.
Formålet er å sikre en klimavennlig, effektiv og sikker energianvendelse og -produksjon.
Visjonen er at Danmark skal være 100 prosent uavhengig av fossile brensler. Energistyrelsen er i denne prosess en førende aktør – nasjonalt som internasjonalt.
Energistyrelsen har ansvar for hele kjeden av oppgaver knyttet til produksjon og forsyning, transport og forbruk av energi, samt energieffektivisering og energibesparelser. Samtidig har direktoratet ansvar for den danske klimainnsatsen, herunder for implementering av de nasjonale CO₂-mål, innsatsen til begrensning av utslippet av drivhusgasser samt klimatilpasning.
En av Energistyrelsens sentrale oppgaver er å rådgi ministeren om energi- og klimaspørsmål og ivareta administrasjonen av den danske energilovgivning. Videre gjennomfører direktoratet analyser og vurderinger av utviklingen på energi- og klimaområdet nasjonalt og internasjonalt og ivaretar danske energipolitiske interesser i det internasjonale samarbeidet.
Energistyrelsen er organisert i fem faglige områder, og har videre tilknyttet et administrasjonssekretariat og et energisparesenter.
Sphegina sibirica

Utseende

En liten (6-7 mm), slank, blank blomsterflue. Arten er meget variabel i fargen, fra ensfarget lyst okergul til nesten ensfarget svart. Hodet er bredere enn resten av dyret, fasettøynene er bredt adskilte i pannen hos begge kjønn, og nakne. Antennene er svarte, det tredje leddet rundt. Ansiktet er uthulet, som resten av kroppen varierende i farge fra lyst gult til svart. Thorax er tydelig lengre enn bred. Bakkroppen er markert kølleformet, det andre leddet langt og tynt. Det tredje leddet er omvendt kjegleformet. Bakkroppen har nokså lange, lyse hår på sidene, ellers er kroppen svært korthåret. For- og mellombeina er slanke og gule bortsett fra de to ytterste fotleddene som er mørke. Ellers varierer beina mye i fargen. Baklårene er  noe fortykkede, bakleggene en tanke krumme. Vingene er litt gråaktige, vingemerket er gulbrunt.

Levevis

Den lever i fuktige bar- og blandingsskoger. Larven er ukjent, men man antar at den kan leve i barkstrø. Arten har spredt seg raskt i Europa i de siste ti-årene, dette kan skyldes bruk av barkstrø i parkanlegg og lignende. De voksne fluene flyr i mai-september og besøker gjerne blomster.

Utbredelse

Arten er utbredt i Nord-Europa og videre østover til Øst-Sibir og Korea. I Norge er den utbredt i Sør-Norge og finnes også i Pasvik. Det er sannsynlig at den også forekommer i mellomliggende områder.
Xysticus

Utseende

Xysticus artene er ganske like hverandre, ofte lyst eller litt mørkere brune eller rødbrune, med lysere eller mørkere flekker. Enkelte arter har artstypiske flekker (mønster), men for sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Kroppen er todelt i en bakkropp og et hode-bryst parti, kalt cephalothorax. Hodet har forfra en slags firkantet form. Foran på hodet er det åtte øyne. Hos krabbeedderkopper er de to fremste beina ekstra kraftige og lange, mens de to bakerste beina er kortere.
Pratovecchio

Frazioni

Kommunen omfatter følgende frazioni:
Campolombardo, Casalino, Castel Castagnaio, Gualdo, Lonnano, San Donato, Tartiglia, Valiana, Villa
Sidsel Wold

Arbeid

I 1978 reiste Sidsel Wold til Israel, der hun arbeidet som kalverøkter på en kibbutz. Hjemme i Norge ble hun daglig leder i Norske Kibbutz Venner (NORKIV), som arbeidet med å tilrettelegge for norske ungdommers kibbutzopphold. Wold sier selv at hun i 1980-årene var i ferd med å konvertere til jødedommen, en periode spiste hun kosher og gikk jevnlig i synagogen. Hun engasjerte seg også i organisasjonen Med Israel for fred, ble valgt inn i deres hovedstyre og var redaktør for organet Midtøsten i Fokus. Hun begynte på Universitetet i Oslo i 1981, og holdt samtidig kontakt med det jødiske miljøet i Norge. Wold har bodd i Israel flere ganger siden, blant annet for å studere arabisk i 2003. Sidsel Wold har jobbet i forskjellige NRK-avdelinger, både som programleder i radioen, TV-reporter og vikarierende utenrikskorrespondent i Midtøsten. Hun har dessuten vært journalist i Morgenbladet.
Sidsel Wold er gift med seiler, forfatter og tidligere journalist i Dagbladet, Ragnar Kvam jr. De foretok en jordomseiling 1995–1996. Paret har en sønn sammen.
Pterolophia

Utseende

Små til middelsstore trebukker med sylindrisk kroppsform. De fleste er kamuflasjefargede i brunt eller grått og kan ligne kvist-stumper. Antennene er gjerne omtrent så lange som kroppen.

Levevis

Disse billene har larver som lever i død ved.

Utbredelse

Slekten er utbredt i den Gamle verden. De aller fleste artene lever i tropene. Tidligere ble én europeisk art regnet til denne slekten, men den er nå overført til slekten Albana.
Irwinbreen

Irwinbreen er en bratt sidebre i Bowers Mountains i Antarktis som strømmer nordøstover fra Edlin Névé. Ved enden flyter den sammen med Montignybreen (fra nord), og sammen flyter de ut i den større Gravesonbreen.
Isbreen ble kartlagt av U.S. Geological Survey etter landmålinger og flyfoto tatt av U.S. Navy i 1960–64, og ble navngitt av Advisory Committee on Antarctic Names etter Carlisle S. Irwin, en glasiolog som deltok i studiet av Meservebreen i 1966–67.
Junoniini

Utseende

Middelsstore til store (vingespenn 40 – 110 mm) sommerfugler med brede vinger. Noen av artene kan være svært variable i fargen. Vingenes ytterkant er flikete. De har ofte store, blå flekker eller bånd på vingene. Noen arter etterligner giftige sommerfugler i andre gruppen (blant andre Acraeini) og har derfor et ganske avvikende utseende. De store, mørkfargede artene i slekten Hypolimnas etterligner ofte monarksommerfugler (Danaini). Hos de afrikanske slekten Precis og Salamis er bakvingene ofte trukket ut til en spiss. De amerikanske Junonia-artene er brune med oransje og blå flekker og ligner medlemmer av Nymphalini. Larvene er tornete.

Levevis

Junoniini er gode flygere og kan vandre en god del. Larvene lever på mange forskjellige planter, blant andre kjemper (Plantago). Mange av artene kan forekomme i flere fargeformer (morfer). Hos den afrikanske slekten Precis ser generasjonene som flyr i regntiden og i tørketiden ofte ganske ulike ut innen samme art, de har derfor før blitt regnet som ulike arter.
Michael Hinz

Liv

Som sønn av skuespillerparet Werner Hinz og Ehmi Bessel vokste han opp sammen med broren Knut og halvsøsteren Dinah in Berlin og Hamburg. I Hamburg utdannet han seg til teaterskuespiller. I 1958 gjorde han sin debut på scenen hos Willy Maertens ved Hamburger Thalia-Theater. Et år senere fikk han sin første filmrolle og gjorde seg kjent i Tyskland i den prisbelønte anti-krigsfilmen Die Brücke.
Han spilte også Dag jr. i den kontroversielle adapsjonen Das Erbe von Björndal av Trygve Gulbranssens Bjørndaltrilogi.
I sitt første ekteskap var Hinz gift med skuespillerinnen Ingrid van Bergen. Deres datter Carolin van Bergen ble også skuespillerinne. I 1967 ble han under filmingen av fjernsynsserien Hauptstraße Glück kjent med Viktoria Brams, som han giftet seg med ett år senere. Sammen fikk de to barn.
Etter et slag lå Hinz i koma i flere uker til han døde. Urnen til Michael Hinz befinner seg ved Westfriedhof i München.

Dubbing

Som stemmeskuespiller lånte han blant annet bort stemmen til Jeff Goldblum (Die Mars-Chroniken) og Scott Wilson (Kaltblütig).
Cantharis pellucida

Utbredelse

Cantharis pellucida finnes i Europa, østover i Asia. Finnes i Norge, den er ikke uvanlig.

Utseende

Cantharis pellucida er 10-13,5 mm lang. Hodet er lyst foran. Pannen har en forhøyning mellom antennefestene. Palpenes (munnføtter) endeledd er økseformet og ikke smalt, ovalt. Antennenes tredje ledd vanligvis lengre enn det andre leddet. Brystskjoldet (pronotum) er helt rødgult, uten mørk midtflekk, overflaten er nær helt glatt uten punktur. Brystskjoldet har bare en svak innbuktning i bakkanten og har en overflaten som ikke er grovt rynket eller punktert. Brystskjoldets bakhjørner er avrundet avsatt, ikke utstående. Beina er ganske lyse. Leggene på bakbeina er vanligvis krummet inn mot kroppen. Den ene kloen på alle beina har en liten men tydelig rottann. Dekkvingene skjuler hele bakkroppen og har en svart eller brunsvart grunnfarge. Buken er normalt rødgul, likeså brystet, men dette kan være svart.

Levevis

Cantharis pellucida finnes på blomster, trær og busker. juni og juli. i juni og juli. Larvene lever som predatore (rovdyr).
Cantharis pellucida tilhører gruppen av insekter med fullstendig forvandling (holometabole insekter), som gjennomgår en metamorfose i løpet av utviklingen. Larvene er radikalt forskjellige fra de voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Gerard Piqué

Manchester United

Piqué fikk sin ligadebut for Manchester United i oktober som innbytter, i 3–1-seieren over AFC Sunderland. Han fikk sin første kamp fra start i ligaen den 29. mars 2006 mot West Ham United hjemme på Old Trafford. 
Hans prestasjoner, for det meste på reservelaget, gjorde at han signerte en ny kontrakt i februar 2005. Den nye kontrakten løp til sommeren 2009. Den 3. august 2006 ble Manchester United enige med Real Zaragoza om en utlånsavtale for Piqué. Avtalen gjorde at spanjolen ble Zaragoza-spiller ut 2006/2007-sesongen. Sommeren 2007 returnerte han igjen til United. Piqué bar trøye nummer 19 i Manchester United, som han overtok etter at Giuseppe Rossi ble solgt til den spanske klubben Villarreal CF.

FC Barcelona

Før sommeren 2008 ble det rapportert at Piqué ville returnere til FC Barcelona, hvilket han gjorde da han signerte en fireårskontrakt med den katalanske klubben den 27. mai 2008. Han skåret sitt første mål for FC Barcelona, 5. februar 2009, i 6–2-seieren mot erkerivalen Real Madrid CF. 
I Barcelona har Piqué blant annet vunnet den spanske ligaen fem ganger, og Mesterligaen tre ganger, og regnes som en av Barcelonas viktigste spillere.

Landslaget

Han ble tatt ut i Spanias EM-tropp til EM i Frankrike 2016.
Han ble tatt ut i Spanias tropp til VM i fotball 2018 i Russland.
20. juni 2018 spilte han sin 100. landskamp for Spania.

Personlig

I mars 2011 bekreftet han og sangeren Shakira at de er i et forhold. Sammen har de to barn, Milan Piqué Mebarak og Sasha Piqué Mebarak.
Deutsche Messe

Deutsche Messe er en messearrangør i Hannover i Tyskland. I Tyskland finnes messearrangører også i Frankfurt, Köln, Düsseldorf, München, Berlin, Nürnberg, Essen, Stuttgart og Leipzig. Av disse er Deutsche Messe den største og har et utstillingsareal på 496.000 m² som er fordelt på 27 store messehaller.
Hannover Messe er navnet på ei varemesse som arrangeres hvert år i april med utstillere innen industriteknikk. Ligna er navnet på ei messe som arrangeres for produsenter innen trevareindustrien.
I Tyskland finnes også noen friluftsmesser, i München, Bremen, Berlin og Köln.
Vise for gærne jinter

«Vise for gærne jinter», også kalt «Med sukker på» og «Oppå Lauvåsen», er en norsk vise der teksten ble skrevet av Alf Prøysen i 1960. Den er best kjent med Egil Monn-Iversens melodi fra 1974. Visa beskriver hvordan prioriteringene i livet endrer seg, fra først å handle om jordbær, til så å finne kjærligheten og til slutt om å se tilbake på minnene og livet som har vært. 
Visa sto første gang på trykk som dikt i Arbeiderbladet 13. august 1960, men da under tittelen «Med sukker på». 10. august 1968 dukker tittelen «Vise for gærne jinter» opp, denne gangen også trykt i Arbeiderbladet. 
Egil Monn-Iversens melodi til visa ble skrevet til forestillingen Kjæm du i kveld? på Det norske teatret i 1974] Diktet hadde blitt tonesatt før Monn-Iversen, men melodiene er brukt i mindre grad: Per Hommelhaugs tonesetting ble brukt på plate i 1974, mens Bjarne Amdahls opprinnelige, men lenge bortglemte masurka til diktet har blitt innspilt med Elin Prøysen. Amdahls musikk eksisterer også i et radioopptak fra 1963 med Prøysen selv. 
Visa dukker første gang opp på plate i 1979, da i en intrumentalversjon med pianisten Kari Stokke. Senere har sangen blitt innspilt og fremført av en rekke artister, deriblant Nora Brockstedt, Maj Britt Andersen, Heidi Gjermundsen Broch, Anne Lise Gjøstøl, Birgitte Grimstad, Liv Ullmann, Britt Langlie og Ingrid Bjørnov. Monn-Iversens tonesetting har også blitt brukt i instrumentalversjon som kjenningsmelodi i reklame for Nora jordbærsyltetøy.
Hovedsynagogen i Frankfurt

Hovedsynagogen (Hauptsynagoge) i Frankfurt am Main lå i Börnestraße, den tidligere Judengasse. Den ble innviet 23. mars 1860, som den tredje synagogen på dette stedet. Den første synagogen ble bygget i 1462 og den andre i 1711. Hovedsynagogen var senteret for den liberale jødiske reformbevegelsen i Frankfurt.
9. november 1938 ble hovedsynagogen, i likhet med Börneplatzsynagoge fra 1882, den ortodokse Synagoge an der Friedberger Anlage fra 1907 og Westendsynagoge fra 1910, satt i brann av nazistiske pøbler. Den utbrente ruinen ble revet i januar 1939. En minnetavle minner om synagogen som stod der. Den eneste av de gamle synagogene som fremdeles eksisterer er Westendsynagoge.
GlaxoSmithKline

GlaxoSmithKline Norge

GSK Norge har ca. 90 ansatte og omsetter for 700 millioner kroner. Selskapet har lokaler på Lysaker i Oslo.

Reseptpliktige medisiner og vaksiner

GSKs satsningsområder er vaksiner, lunge-medisiner for astma og kols, samt hiv/aids.

Reseptfrie legemidler og handelsvarer

I Norge leverer GSK Consumer Healthcare en rekke produkter innenfor kategoriområdene: smerte, tannpleie og hudpleie.
Hebreere

Hebreere (eller mer sjeldent hebertere, eberittere, hebreianere; fra hebraisk עברים eller עבריים, Iḇrîm, ʿIḇriyyîm, «gå over», «passere») er et oldtidsfolk som er definert som etterkommere av profeten Eber, sønn av Sjelah og far til Peleg.
I Bibelen er patriarken Abraham referert til en enkelt gang som ivri, som er entallsformen av det hebraiske ordet for hebreer (fletall ivrim, eller ibrim). Begrepet hebreer opptrer i den hebraiske Bibelen (Tanákh) både som navnet gitt til Israels barn av andre folk, og som det de benyttet på seg selv. Jahve, Israels gud, viser til seg selv som «Hebreernes Gud» når han taler til Moses. begrepet hebreer i seg selv er avledet fra ordet eber, eller ever, i betydningen «bortenfor» eller «den andre siden», og viser til Abraham og Israels barn som krysset over elven Jordan, og inn i landet Kanaan. I Første Mosebok 10:21 er Sem, den eldste av tre brødre, sønner av Noah. De to andre er kjent som Jafet og Kam. Noah, er stamfar til hebreere. 
En del forfattere mener at hebreer/ibri betyr etterkommerne av den bibelske patriark Ever (hebraisk עבר), en senere etterkommer av Noah og er en stamfar til Abraham, men begrepet har ikke blitt funnet i en bibelsk tekst eller tilleggslitteratur for noen annen stamme eller nasjon enn Abraham og hans etterkommere. Merk imidlertid at Abraham er en gang referert til som «Abram hebreeren» i Første Mosebok.
Hebreerne er kjent som forfedrene til israelittene som benyttet det hebraiske språket. Israelitter var de som skrev den hebraiske Bibelen. De er også teologisk og historisk forfedrene til jødene. I Bibelen og i nåværende språk er ordet hebreer ofte benyttet som synonym med israelitter, og stundom for de som talte hebraisk (jøder og israelere).
Publimetro México

Publimetro México er en meksikansk gratisavis. Den kom ut første gang den 18. mai 2006 i Mexico by, og ble til den første daglige gratisavisen som ble distribuert til et stort publikum med et opplag på omtrent 130 000 eksemplarer.
Fresnel-linse

Bruk

Fresnel-linser er i bruk der optisk kvalitet i form av høy oppløsning ikke er avgjørende, eller der volumet av en konvensjonell linse ikke får plass. Billige Fresnellinser kan preges i klar plast og brukes ved lyskilden i overheadprojektorer, videoprojektorer og i håndholdte forstørrelsesglass. De er også i bruk i trafikklys, solovner og Pir-detektorer.
Kanskje den største utbredelsen var i billys der glassutformingen bidro til at hovedlyktene laget asymmetriske lysbunter, gjerne med resten av reflektoren bygd til å forlenge fjernlyset. Teknikken er nå i ferd med å bli forlatt til fordel for formede reflektorer som gjør samme nytten til lavere pris og på en mer trafikksikker måte. Teknikken er likevel fortsatt i bruk til blant annet baklys hvor de støpte plastglassene ofte har fresnelmønstre for å rette lyset der det gjør mest nytte.
Moderne fyrlykter har fått mer tilbehør og mer avansert lysgang enn de gamle linsene maktet, slik at lysstrålen som sendes ut, inneholder så godt som alt lys fralampen. Teater- og filmlamper bruker fresnel-optikk, og kalles derfor ofte «fresneller», spesielt i engelsktalende land. Lampene har fordelen av jevn lysstyrke over hele den belyste flaten, samtidig som en ved å bevege på linsen i forhold til lyset kan mykne denne virkningen.
Enkelte hangarskip bruker fresnellinser i et optisk landingssystem. Lyset hjelper piloten til å holde korrekt glidebane ned mot flydekket. For enden av flydekket fremstår en grønn linje, «horisonten», med et lys i midten. Det midtre lyset inneholder både gult og rødt lys, men fargen som piloten oppfatter vil variere avhenging av flyets høyde, eller vinkel, inn mot lyset. Ligger flyet for høyt vil det lyse gult over den grønne horisonten. Dersom flyet er for lavt vil lyset ligge under horisonten, dersom han kommer mye for lavt vil piloten se rødt lys.
«Fresnel-reflektorer» er i bruk til et av de nye solenergisystemene. 
Rockeartisten Peter Gabriel brukte linsene til sine tidlige soloopptredener for å «gjøre hodet større» i forhold til kroppen.

Fyrlyktstørrelser

Fabrikantene var til å begynne med i stand til å levere linser i 6 «ordener» basert på brennvidden. Først og største var 3,7 m. høy og 1,8 m. bred med brennvidde 0,91 m. Den minste var 0,6 m. høy med brennvidde 14,9 cm. Et lyspunkt som var nøyaktig i brennpunktet ville kaste en parallell lysbunt. Senere har andre både større og mindre arrangementer blitt levert.
Fleroppgavekjøring

Kooperativ multitasking

Med kooperativ multitasking samarbeider programmene om å dele CPU-tid mellom seg. En prosess fortsetter å utføre instruksjoner alene på CPU-en helt til den sier at det er greit at en annen prosess overtar.
Det er opp til programmererne å sørge for at programmene deres ga fra seg CPU-en når de ikke lenger hadde noe nyttig å foreta seg på en stund, for eksempel fordi de venter på at en I/O-operasjon skal bli ferdig. Dersom et program henger seg opp eller utfører langvarige operasjoner uten å slippe til andre prosesser, vil hele systemet gå i stå.

Preemptiv multitasking

Med preemtiv multitasking sørger operativsystemet for at de ulike prosessene bare får lov til å kjøre en liten stund før de blir byttet ut. Preemtiv multitasking bygger på det at prosessorer avbryter den vanlige utførelsen av instruksjoner og overlater kontrollen til operativsystemets kjerne når den mottar et avbrudd. Når operativsystemet er ferdig med å håndtere avbruddet kan det velge å gi CPU-en tilbake til en annen prosess enn den som ble avbrutt. For å sørge for at avbrudd kommer regelmessig nok kan man benytte en klokke som sender et signal med jevne mellomrom, typisk mange ganger i sekundet.
For å velge hvilken prosess som skal overta må operativsystemet holde oversikt over alle prosessene, inkludert informasjon som når de sist kjørte, hvilken prioritet de har blitt gitt og om de venter på at et eller annet skal skje før de kan fortsette.
Som med kooperativ multitasking er det også mulig for programmer å frivillig gi fra seg CPU-en dersom de ikke trenger den på en stund.

Multithreading

I utgangspunktet gikk multitasking ut på å bytte mellom prosesser, som hver utførte sin kode uavhengig av de andre og hadde sitt eget separate minneområde. Etterhvert begynte man å lage prosesser som samarbeidet med hverandre. For eksempel kunne et program starte opp en ny prosess for å utføre bakgrunnsarbeid mens hovedprosessen fortsetter å svare på brukerens kommandoer. Det at prosessene hadde separate minneområder ble nå et problem som gjorde datautveksling vanskelig.
Løsningen ble tråder. Trådene i en prosess deler prosessens minneområde, men utfører kode uavhengig av hverandre. I stedet for å fordeler CPU-tiden mellom prosesser, vil et operativsystem som støtter tråder fordele CPU-tiden mellom trådene på samme måte.
Rallarparken

Rallarparken er en park i Rjukan sentrum som er oppkalt etter rallarne. Det er en statue av «Rallaren» midt i parken.

Historie

Rallaren var kallenavnet på arbeiderne som bygde fabrikk- og jernbaneanlegget på Rjukan. De bodde i brakker i gamlebyen på Hydro-området.
Parken ligger rett ved Kjakanparken.